1920 соналъул октябрь моц1алъ анц1ила ич1го сон барав Мух1амад–Саг1ид Шамил вач1ана Дагъистаналде. «Гьев вугоан гьанжего–гьанже михъил х1ур ч1валев, ч1ег1ераб кьенсер–бералъул, ч1урканаб лага–г1уч1алъул, турказул офицеразул формаги рет1арав, разиракияб гьумералъул гьит1инав г1олохъанчи» (7). Бат1и–бат1иял авторазул бат1и-бат1иял пикраби руго, Мух1амад–Саг1ид Дагъиста-налде вач1араб мехалъ, гьес миллияб къеркьеялъулъ х1араб ролалда т1асан. Масала, Шерефеддин Эрелица хъвалеб буго, маг1арухъе щва-равго, гьес жиндаго т1аде босанила рагъулаб х1аракаталъул нух-малъи ва аскаралъул штабалъул бет1ерлъун полковник Г1умар Пи-раловги т1амунила (8). Ингилисазул тарихчи Александр Бенигсенил пикруялда рекъон, Мух1амад–Саг1ид вук1ана гъазаваталъул форма-лияв лидерлъун. Гьелъул х1акъикъиял церехъабилъунилан абуни рук1ана Хунзахъа Хъайтмаз Г1алихановги, Х1оцоса Нажмудин имамги, Салт1аса Узун–х1ажи шайихги (9). Узухъда, гьеб суал, Мух1амад–Саг1идил г1умруялда хурхарал г1емерал цогидал суалал-го г1адин, раг1а-ракьанде щун мух1кан гьабизе ккараб буго. Амма мух1канго лъала Мух1амад–Саг1идица Дагъистаналда кинабниги 62 къо бараблъи ва гьев чанго к1вар бугел рагъазулъ г1ахьаллъаравлъи. Гьезул цоялъулъ лъукъунгицин вук1ун вуго гьев.